APFEL ARENA

Ričard - Oči Uoči Zgospod'non
2023-02-26 19:30 (Europe/Zagreb) | Apfel Arena, Put Volicije 5, Makarska, Hrvatska
Radnja predstave govori o uzvišenom trenutku smrti, kada glavni lik svima dobro poznati Ričard dolazi kod sv. Petra na suočavanje sa Bogom raspravljajući o svojim životnim grijesima.
Omiljeni zadarski glumac i performer Enio Meštrović autor je predstave u kojoj ujedno i igra lik svog već sada kultnog alter ega – Ričarda, a uz njega u predstavi nastupaju i glume Dragan Veselić i Davor Olić.”
Cijena ulaznice: 10,00 €

P'Astanian i tri njušketira SINK
2023-02-26 17:00
Temeljena na slavnom romanu ‘Tri mušketira’ i smještena u 17. stoljeće, animirana avantura prati mladog štenca P’Astaniana koji putuje u velebni Pariz u nadi da ispuni svoj san i postane jedan od zaštitnika kralja – legendarnih Njušketira. Kada dokaže svoje vještine i stekne njihovo povjerenje, on i Njušketiri moraju obraniti kralja od tajne zavjere zlog kardinala koji želi preuzeti vlast. P’Astanian i novostečeni prijatelji, talentirani mačevaoci, kreću u avanturu kako bi bili spasili kralja i oslobodili regiju.

Toni Garcia, Stephen Hughes
1h 24m – ES
Ulaznice možete nabaviti online na KINO MEDITERAN.

Osam planina
2023-02-25 19:00
Film snimljen prema književnom bestseleru autora Paola Cognettija. Pietro je gradski dječak, a Bruno pastir koji živi u izoliranom planinskom selu. Kada se jednoga ljeta upoznaju u Alpama, sklapaju duboko prijateljstvo koje će potrajati cijeli život. Iako im se putevi kroz život razilaze, njihovi susreti pomažu im nositi se sa ljubavi, gubicima i svime što život donosi. Film u režiji Felixa van Groeningena (Alabama Monroe) i Charlotte Vandermeersch ovjenčana je Nagradom žirija na ovogodišnjem Cannes Film Festivalu.

Felix van Groeningen
2h 27m – IT, BE
Ulaznice možete nabaviti online na KINO MEDITERAN.

Kokainski medvjed
2023-02-23 19:00
Film snimljen po istinitom događaju iz prosinca 1985. godine. Ozloglašeni krijumčar droge, ujedno bivši službenik za narkotike, upravljao je avionom kada je shvatio da je teret pretežak. U pokušaju da ga olakša, iz aviona je ispustio torbu s kokainom vrijednu gotovo petnaest milijuna dolara, a 175 kilograma težak američki crni medvjed odlučio ju je pojesti. Film prati događaje s medvjedom koji je, pod utjecajem kokaina, krenuo u pohod…

Elizabeth Banks
1h 35m – US
Ulaznice možete nabaviti online na KINO MEDITERAN.

Kraljevna na zrnu graška
2023-02-20 17:00
DOB: 3+
TRAJANJE: 50 minuta

Kad su Vitomira i Ivica prije više od 30 godina započinjali rad na predstavi Pričalo i Malena, željeli su samo jedno: napraviti predstavu kojom bi mogli započeti nešto samostalno. Iz te predstave rodila se Mala scena, a s vremenom je Pričalo i Malena postala Kraljevna na zrnu graška.
Kraljevnu su Vitomira i Ivica odigrali tisuće puta diljem Hrvatske, ali i svijeta te je ova predstava svakako zaslužila naziv kultne predstave. Ona ne samo da je stvorila kazalište Mala Scena, nego je odredila i njegovu sudbinu, sudbinu svih maloscenaca, kao ljudi i kao umjetnika.
Ova prekrasna priča, puna veselih pjesama koje ostaju zauvijek u uhu, zabavnih likova, fantastičnih lutaka i čiste uživancije vratila se u novom ruhu dragoj, vjernoj publici i onoj koja će to tek postati!

Mama Muu se vraća kući - SINK
2023-02-19 17:00
Mama Muu je cijeli svoj život provela na istoj farmi, okruženoj prostranim zelenim poljima, prepunoj životinjskih prijatelja. Kada jednoga dana farmu posjeti roda koja je proputovala čitav svijet, Mama Muu se počinje pitati kako može biti sigurna da je farma na kojoj živi njezin pravi dom? Što ako negdje drugdje na ovom velikom svijetu postoji neko bolje mjesto za nju? Dok joj prijateljica Vrana pokušava dokazati da trava nije zelenija drugdje, znatiželja Mame Muu raste i tjera je na put u nepoznato… Topla obiteljska priča predivne animacije odgovara na pitanje što je to dom i pokazuje da se ponekad potrebno izgubiti kako bi se pronašao put kući.

ASTERIX & OBELIX: SREDNJE KRALJEVSTVO
2023-02-18 19:00
Godina je 50. pr. Kr., i kineska je carica zatvorena nakon državnog udara koji je potaknuo princ izdajica. Uz pomoć feničkog trgovca i njezinog vjernog tjelohranitelja, caričina jedina kći princeza Sass-Yi bježi u Galiju kako bi zatražila pomoć dvojice hrabrih ratnika Asterixa i Obelixa, koji su zahvaljujući svom čarobnom napitku obdareni nadljudskom snagom.
Naša dva nerazdvojna heroja rado prihvaćaju pomoći i tako počinje veliko putovanje i avantura na putu za Kinu.
Ali Cezar i njegova moćna vojska, žedni novog osvajanja, također idu prema Srednjem kraljevstvu…
U petom filmu franšize se pridružila i velika nogometna zvijezda Zlatan Ibrahimović kao Oneofus.

ANT-MAN I WASP: KVANTUMANIJA
2023-02-16 19:00
Scott Lang i Hope Van Dyne, zajedno s Hopeinim roditeljima Hankom Pymom (Michael Douglas) i Janet Van Dyne (Michelle Pfeiffer), te njegovom kćeri Cassie Lang, istražuju Kvantno carstvo u kojem komuniciraju s neobičnim stvorenjima i upuštaju se u avanturu koja nadilazi granice onoga što su mislili moguće.

VALENTINOVO U APFEL ARENI
2023-02-14 19:00
Pozivamo vas da vaše Valentinovo provedete u Apfel Areni!
U našem ugostiteljskom objektu za zabavu i dobru glazbu pobrinut će se Klaudija & bend!

Osim standardne ponude jela, pripremili smo posebne menije u 3 slijeda te promotivnu vinsku kartu, samo za ovu prigodu.
Svi gosti s rezervacijom dobit će i piće dobrodošlice, a kako bi vam romantična večera u Apfel Areni ostala što duže u lijepom sjećanju, pobrinuli smo se da odete s uspomenom, što će omogućiti Magic Mirror- Foto Time Makarska.

Pogledajte ponudu menija za Valentinovo

Odaberite ponudu koja vam najviše odgovara i rezervirajte svoj stol već danas!
Rezervirati je moguće pozivom na info pult 021 652 406 ili putem naših društvenih mreža.

NIKICA U POTRAZI ZA BLAGOM
2023-02-12 17:00
Savršeni svijet malog Nikice uključuje tatu i mamu, njegovu školu i puno prijatelja. Ta se grupica prijatelja zove ‘Nepobjedivi’ i nerazdvojna je. Barem tako misle. Kada Nikičin tata dobije unapređenje i obznani obitelji da moraju preseliti na jug Francuske, njegov se mali savršeni svijet počinje raspadati.
Kako će nastaviti bez svojih prijatelja? Bez Alexovih kroasana, Cuthbertovih naočala i Matthewova nestašluka, daleko od omiljenog igrališta? Uz pomoć vjernih prijatelja, Nikica kreće u potragu za tajnim blagom koje bi ga moglo spasiti od preseljenja…

Hajdukov rođendanski party
2023-02-12 10:00 - 13:00
Apfel Arena vas poziva na Hajdukov rođendanski party

12.2.2023.
od 10 do 13 sati
Zabava za cijelu obitelj
Posebni gost RICO
Bogati program (s nagradama) za djecu
Besplatan napuhanac za djecu s hajdučkim rekvizitima
Posebna ponuda Hajdučkog menija za cijelu obitelj
DPH punkt za članstvo
i druga iznenađenja

ČAROBNI MIKE- POSLJEDNJI PLES
2023-02-11 19:00
Ovog Valentinova stiže treći nastavak hit franšize “Magic Mike”, iza kojeg stoji Steven Soderbergh kao redatelj, sa Channingom Tatumom i Salmom Hayek Pinault u glavnim ulogama.
“Magic” Mike nakon duge pauze ponovno izlazi na pozornicu. Nakon što ga je propali poslovni dogovor ostavio bez novca, Mike je prisiljen raditi kao barmen u Floridi. Nadajući se posljednjem dobrom provodu, Mike bježi u London s poznatom bogatašicom koja mu daje ponudu koju ne može odbiti…uz pokoju skrivenu namjeru.
Kada Mike otkrije njen plan mora se zapitati, mogu li on i novi zgodni plesači koje će morati dovesti u formu izvesti nemoguće?

POSLIJE SUNCA
2023-02-09 19:00
Po kritičarima jedan od najboljih filmova 2022. godine, premijerno je prikazan na Cannes Film Festivalu, a potom i na brojnim drugim svjetskim festivalima.
Dvadeset godina nakon idiličnog ljetovanja s ocem u turskom odmaralištu, Sophie se prisjeća njihova zajedničkog putovanja. Praznine između kućnih snimki ispunjava stvarnim i izmišljenim sjećanjima kako bi upotpunila sliku oca kojeg nikada nije u potpunosti poznavala… U glavnoj ulozi, oca tumači Paul Mescal poznat po ulogama u Izgubljenoj kćeri i Normalnim ljudima.

Tko je ovdje lud?
2023-02-03 19:00
Kazalište Planet Art nam donosi kombinaciju crne komedije, drame i burleske koja nas, uz mnogo zabave, upoznaje s osjetljivim likovima iz stvarnog svijeta dok nam u isto vrijeme razotkriva svu njegovu krhkost.
Iščekujući skoru kataklizmu ili pak nešto čudesno, nešto oslobađajuće, nešto što će iz temelja sve promijeniti… naši smiješni, zabavni, često i dirljivi protagonisti traže utočište u klinici Eden, a nas puštaju kući s pitanjem s koje strane ludila mi odabiremo biti.
Ulaznice se prodaju na info pultu Apfel Arene po cijeni od 10 Eur, a izvrsni glumački tim Marko Torjanac i Natalija Đorđević garantiraju ludu zabavu.

PUT OKO SVIJETA
2023-02-02 17:00
MAKARSKI ZIMSKI KARNEVAL 2023.
Lutkarski mjuzikl za djecu
PUT OKO SVIJETA – Produkcija Z

ULAZ BESPLATAN

Belle i Sebastien: Nova generacija
2023-01-29 17:00
1 sat 36 minuta – FR
Desetogodišnji Sebastian nevoljko provodi odmor u planinama s bakom i rođakinjom. Treba im pomoć oko ovaca, što i nije tako uzbudljivo za gradskog dečka poput njega. On cijelo vrijeme razmišlja o Belle – snažnoj ženki pirinejskog planinskog psa koju maltretira njezin vlasnik. Spreman učiniti sve da zaštiti Belle i da se izbori protiv nepravde, Sebastian će provesti najluđe ljeto svog života.

Babylon
2023-01-28 19:00
3 sata 9 minuta – US
Oscarom nagrađeni redatelj hitova La La Land i Ritam ludila, Damiena Chazelle donosi pravi filmski spektakl čija je radnja smještena u 1920. godinu u Los Angelesu, a u glavnim ulogama su Brad Pitt, Margot Robbie i Diego Calva.
Priča o prevelikoj ambiciji i nečuvenom ekscesu, prati uspon i pad više likova tijekom ere neobuzdane dekadencije i izopačenosti u ranom Hollywoodu.

Dječja predstava GKM Split "Hrvatski izumitelji"
2023-01-28 17:00
“Hrvatski izumitelji” su dinamičan i zanimljiv dramski tekst mlade spisateljice Nine Horvat.
U duhovitim nadmetanjima dvaju likova: sportski orijentirane i vrckave Slavoljube i njenog prijatelja, samozatajnog štrebera Ruđer saznajemo brojne zanimljive činjenice o izumiteljima hrvatskog porijekla.
Iako Slavoljuba na početku ovog veselog dramskog zapleta misli da hrvatskih izumitelja sigurno nema puno, Ruđer joj dokaže da ih ima daleko više nego bi to itko mogao misliti.
Kroz njihove dopadljive igre, u kojima ima i ponešto ljubavnih simpatija, Ruđer nauči Slavoljubu da hrvatski inovatori stoje iza mnogih nama poznatih stvari. Od Cepelina do penkale, od padobrana do torpeda – kroz zabavne priče, Slavoljuba će otkriti da su naši izumitelji obogatili svijet mnogim sjajnim i korisnim izumima. Ruđer će ju zainteresirati za znanost, pobuditi će njenu znatiželju i dokazati joj da učenje i istraživanje nikada nije dosadno.
Slavoljuba, koja je pustolovna, spretna i okretna, zadati će Ruđeru puno muke svojim šarmantnim zadacima i duhovitim šalama, ali na kraju oboje će biti na dobitku.
Ruđer postaje vještiji i brži, a Slavoljuba postaje spremna da s više zanimanja uči prirodne predmete kojima nije bila nimalo sklona.
Predstava prati i mali ljubavni zaplet – Slavoljuba zavoli Ruđera zbog njegovih znanja i interesantnih priča, a Ruđer dobije djevojku koja je uvjerena da će postati super junakinja ili bar tajna agentica.
Ovaj originalno napisan dramski tekst mladim gledateljima donosi niz vrlo zanimljivih aspekata. Prije svega upoznaje ih s činjenicom da je Hrvatska uistinu dala svijetu začuđujuće velik broj izumitelja i inovatora, te ih upoznaje s njihovim sudbinama kroz duhovite biografske crtice. Uz to, pričajući o takvim znanstvenim doprinosima, kod mladih ovaj tekst pobuđuje inspiraciju, nudi im priče koje vrednuju hrabrost i viziju, koje govore o ljudima koji su bili ispred svog vremena i koji su svojim vizionarskim poduhvatima gurali naprijed povijest svijeta. Priče o hrvatskim izumiteljima djeci dokazuju da su inovatori, izumitelji i znanstvenici dolazili i iz malih sredina, iz običnih obitelji i da su za njihov uspjeh najzaslužniji bili upravo znatiželja, neumorno istraživanje i učenje, ali i mašta, ne prihvaćanje ograničenja.
Ruđer iz naše priče vjeruje da će i sam postati izumitelj.
Još ne zna što će biti njegov izum, ali vjeruje da će to biti veliko. Zato nam je cilj da svaki mladi gledatelj ode s ove predstave inspiriran, nadahnut i uz poruku: sve je još pred nama i svijet smo čeka da ga otkriješ baš ti!
Cijena ulaznice: 5€

Vojvoda
2023-01-26 19:00
1 sat 35 minuta – UK
60-godišnji taksist Kempton Bunton 1961. godine krade Goyin portret Vojvode od Wellingtona iz Nacionalne galerije u Londonu. Prva je to, i do sada jedina, krađa u povijesti ove ugledne institucije. Nedugo nakon krađe, Kempton šalje informaciju o povratu slavne slike pod uvjetom da vlada uloži više u skrb za starije osobe, a ono što se zatim događa postaje legendarnom pričom… Tek 50 godina kasnije, na svjetlo dana isplivat će prava istina.

Priče iz Skrivenog grada: Neustrašiva Dina - SINK
2023-01-22 17:00
1 sat 28 minuta – AU, US
U trećem dijelu serijala Priče iz skrivenog grada vječno optimistična kuoka po imenu Dina ima nemoguć san – pobijediti u ‘Najstrašnijim igrama na svijetu’.
Skriveni grad vrvi od priprema za globalni spektakl u stilu Olimpijskih igara koji dočekuje najžešće i najstrašnije životinje iz cijelog svijeta. Ljupka i nasmijana kuoka po imenu Dina ima kolosalan san: postati Najstrašnija životinja na svijetu! Nevoljko zamolivši pomoć drskog bivšeg prvaka, morskog krokodila po imenu Frankie, Dina mora prihvatiti sve izazove ove slavne igre. Njezin je cilj nadvladati sve natjecatelje i dokazati svom gradu da pravi šampioni dolaze u svim veličinama.

Obje strane oštrice
2023-01-21 19:00
1 sat 56 minuta – FR
Sara (Juliette Binoche) i Jean (Vincent Lindon) u stabilnoj su i sretnoj vezi već deset godina. Kada su se prvi put susreli, Sara je bila u vezi s Jeanovim najboljim prijateljem Françoisom, koji ih je i upoznao. Jednoga jutra, Sara na ulici vidi Françoisa. On nju ne vidi, no preplavljuje ju osjećaj da bi joj se život mogao drastično promijeniti. François se uskoro javlja Jeanu i predlaže mu da ponovno zajedno rade. Uskoro stvari izmiču kontroli…
Film je dobitnik Srebrnog medvjeda za najbolju režiju na ovogodišnjem Berlin Film Festivalu.

MAGIC SHOW ZA CIJELU OBITELJ
2022-12-28 17:00
Urnebesno smiješna, dinamična, zabavna i interaktivna mađioničarska predstava poznatog hrvatskog mađioničara Luke Vidovića koja je namijenjena zabavi cijele obitelji i svim generacijama!
Izvedba predstave je potpuno interaktivna, što znači da mađioničar iz publike izabere nekoliko sudionika da mu na pozornici, uz puno humora, pomažu pri izvođenju trikova. Svi oni koje Luka ne uspije pozvati na pozornicu ne ostanu razočarani, jer cijela publika tijekom predstave direktno pomaže u izvođenju trikova.
Zabava je zagarantirana, stoga se vidimo u Apfel Areni!
Ulaznice po cijeni od 50,00 kn ( 6,64 Eur) se prodaju na info pultu Apfel Arene.

Koncert 4 Tenora
2022-12-19 19:00
Njihovi koncerti donose opuštenu atmosferu, a mediteranskim šarmom i humorom lako i brzo osvajaju srca publike koja ih s pozornice ne pušta bez nekoliko bisova.
Izvedbama arije „Nessun Dorma”, Oliverove „Cesarice” i Cocine „Vilo moja” te čuvenih „Funiculi Funicula”, „O sole mio”, „Grande Amore” i „Canzone per te” uvijek iznova ostavljaju bez daha.
Otkad su se prvi put zajedno pojavili na pozornici, 4 Tenora postali su jedni od najtraženijih izvođača na domaćoj glazbenoj sceni.
Zabilježite datum, jer Đani Stipaničev, Vladimir Garić, Marko Pecotić Peco i Filip Hozjak nastupaju u Makarskoj!
Ulaznice se mogu kupiti na info pultu Apfel Arene po cijeni od 190,00 kn (25,22 Eur).

Dupla Doza
2022-12-16 19:00
U PETAK 16. prosinca od 19h dođite na stand up comedy večeri u novu kino dvoranu u Apfel Areni. Energični Slavonac Goran Vinčić i brutalno iskreni Bosanac Marko Dejanović izvode svoj jedinstveni show #DuplaDoza, najopušteniji i “najluđi” stand up show u Hrvatskoj.
Dupla Doza, stand up comedy show by Goran Vinčić i Marko Dejanović je za Hrvatsku jedinstveni show, show pun spontanosti, dinamike i improvizacija. Oba komičara svo vrijeme su na pozornici, a nemaju pripremljeni “scenarij”, nego puštaju da ih međusobni razgovor i razgovor s publikom vodi u tome što će pričati. To na kraju rezultira potpuno opuštenom atmosferom u kojoj je svaka izvedba jedinstvena.
UPAD:
Pretprodaja: 70kn (9,29 €)
Na Dan: 80kn (10,62 €)
PRODAJA 𝗔𝗽𝗳𝗲𝗹 𝗔𝗿𝗲𝗻𝗮 – Put Volicije 5 // Radno vrijeme: Pon – Ned 08:00 – 22:00 (prodaja od srijede 30.11.)

Kazališna predstava "ČUDO"
2022-12-14 19:00
Nakon nagrađivane hit predstave “Vla-Vla-Vlajland cabaret”, isti autorski tim nastavlja suradnju na novom projektu s istim dramskim licem koje tumači Ecija Ojdanić, ali, naravno, u novim fabularnim okolnostima. U ovoj novoj drami “Čudo” autora i redatelja Ivana Lea Leme, naša junakinja, čiju je prosvjetiteljsku snagu ovoga ljeta prepoznao Branimir Pofuk i posvetio joj panegiričnu kolumnu, ulazi u profesionalnu politiku i započinje kampanju za predsjednicu Republike Hrvatske.
Na vlaškom dijalektu, u uzburkanom moru tranzicijske društveno političke stvarnosti, pokušavajući zadržati zdrav razum i poimanje morala, naša heroina se bori s vidljivim i nevidljivim demonima u muškom ringu političke borbe.
U toj će borbi na jedan način pobijediti, ali na drugi način izgubiti. Postat će predsjednica, ali će to platiti životom. Dualnost pojma “uspjeh” glavna je metafizička okosnica ove priče. Kroz razne faze političke evolucije i devolucije, Eciji Ojdanić će se u mnogim komičnim karakterima pridružiti glumac Matija Šekoranja kojemu je ovo druga uloga u kazalištu Moruzgva.
Činjenica da se priča odvija u svijetu politike, ovoj drami daje satirično očište u promatranju aktualiteta. Osim tog političkog konteksta pratimo i unutarnje svjetove likova. Iz tih intimnih svjetova političnost, zapravo, emanira te u njima dobiva samospoznajnu svrhu.
Ono što ovaj projekt nasljeđuje od prethodne predstave s istim likom jest emancipacijska i feministička naelektriziranost te pokušaj kazališnog doprinosa borbi protiv mračnih strana patrijarhalne (ne)kulture. Također, ovim nastavkom “Vlajlanda”, udovoljavamo brojnim željama i upitima publike koji su se u 80 izvedbi tijekom prošle pandemijske godine, smijali i plakali s našom Vlajnom.
Ulaznice se prodaju u Apfel Areni po cijeni od 90,00 kn (11,95 Eur).

ORAŠAROVA SUITA
2022-12-12 19:00
U ponedjeljak, 12. prosinca 2022 u 19 sati, na pozornici multimedijalne dvorane Apfel Arene u Makarskoj nastupit će poznata međunarodna trupa Ukrainian Classical Ballet, čiji su umjetnici nadaleko poznati hrvatskoj publici. Makarsko primorje će ovom izvedbom postati destinacija bogatija za jedinstven adventski program te iskustvo visoke umjetnosti baleta.
O činjenici da se niti jedan period godine ne veže toliko uz bajke i klasičnu glazbu, posebice uz Čajkovskog, svjedoči i najveći broj baletnih izvedbi upravo u ovom zimskom periodu, stoga smo za naše sugrađanke i sugrađane pripremili najpoznatije i nezaboravne trenutke zimskih baleta Čajkovskog te ih spremili u novu Božićnu baletnu priču – Orašarovu suitu. Božićna baletna priča je satkana od desetak skladbi trajanja 45 minuta u kojima će publika moći uživati u Valceru pahuljica, španjolskom, arapskom te kineskom plesu, valceru cvijeća dok će sve završiti velikim pas de deux protagonista Princa i Klare u začaranom svijetu četiri kraljevstva. Scenografija predstave Božićna baletna priča- Orašarove suite sastavljena je od posebne pozadine i scenske dekoracije kojom će se upriličiti izgled i atmosfera samog događanja.
Iznimno nas veseli da smo u Makarsku u suradnji s ARTentainment doveli ovu zimsku poslasticu, kojom smo obogatili program Božića u Apfel Areni te uistinu je prilika da naši sugrađani u svom gradu uživaju u jednoj od najpopularnijih baletnih priča u ovo blagdansko vrijeme darivanja i veselja.
Ulaznice se prodaju na info pultu Apfel Arene po cijeni od 180,00 kn ( 23,89 Eur).

Božić dolazi
2022-12-11 19:00
U NEDJELJU, 11.12.2022. U 19 SATI Ante Gelo donosi božićni glazbeni program u Apfel Arenu!!!
Na koncertu “Božić dolazi” uživat ćemo u poznatim božićnim hitovima uz goste koncerta Zorica Kondža, Alen Đuras, Iva Ajduković Marović i podršku makarskih glazbenih snaga!
Vidimo se u iduću nedjelju u Apfel Areni uz pregršt božićnih !
Ulaznice se prodaju na info pultu Apfel Arene po cijeni od 160,00 kn (21,24 €).

Apfel Arena u Makarsku dovodi Teatar Kerekesh i predstavu BEBA!!!
2022-12-07 19:00
Nemojte se sramiti. Svi imamo probleme. I svi znamo da je najbolje o problemima razgovarati sa psihologom. Naša Svjetlana Fufić zvana BEBA dolazi psihologu po prvi put. Od silnog uzbuđenja, mušica u glavi i gomile problema jednostavno započinje razgovor sa gospodinom u bijeloj odori.
Taj gospodin je maler i jedino što zna o psihologiji je da mora pomalati ured i hodnik psihološke ordinacije. Bivši muževi Svjetlane Fufić izvukli su deblji kraj. Hoće li i ovaj slučajni psiholog s valjkom u ruci, saznajte u novoj komediji Kerekesh Teatra jer u čekaonicu dolazi “Beba”.
Ulaznice se prodaju na info pultu Apfel Arene po cijeni od 80,00 kn (10,62 Eur).

LUTKARSKI MJUZIKL ZA DJECU "PRAVI PRIJATELJ" uz prisustvo Sv. Nikole
2022-12-06 17:00
Interaktivni lutkarski mjuzikl “Pravi prijatelj” govori o pravim vrijednostima, prijateljstvu i dobrim djelima koje od malena trebamo činti jedni drugima. Dječak Marko želi za prijatelja neku poznatu osobu. Mudra vila ga odvede u Bajkosvijet, a Darko mu pravi društvo.
Putem sretnu Pinokija, Mačka u čizmama, Petra Pana i druge likove iz bajki, Darko pomaže Marku, savjetuje ga, pazi na njega i štiti ga. Na povratku iz Bajkosvijeta, Marko i Darko shvate da su jedan drugome pravi prijatelji.
Ulaznice se prodaju na info pultu Apfel Arene po cijeni od 25,00 kn.

Devićevci pjevaju Advent
2022-12-02 19:00
Tradicionalne i suvremene božićne pjesme u izvedbi muške, ženske i mješovite klape KUDŽ Filip Dević iz Splita.
Ulaznice se mogu kupiti u Apfel Areni po cijeni od 70,00 kn (9,30 €).
